**ELŐZETES HATÁSVIZSGÁLAT**

**a** **közterületek elnevezésének rendjéről, az elnevezésük megváltoztatására irányuló kezdeményezésről és a házszám-megállapítás szabályairól szóló önkormányzati rendelethez**

**1. Társadalmi hatások**

A rendelet szabályozza Szombathely területén a közterületek elnevezésének rendjét, ennek körében azt, hogy a közterületek elnevezése során miként tud érvényesülni a társadalmi akarat. A rendelet garanciaként rögzíti továbbá, hogy az elnevezés megváltoztatására (amely adminisztratív terheket okozna az érintett lakosságnak) csak kivételes esetben és az érintett lakosság véleményének kikérésével kerülhet sor.

**2. Gazdasági, költségvetési hatások**

A rendeletnek gazdasági, költségvetési hatásai nincsenek.

**3. Környezeti következmények**

A rendeletnek környezetre gyakorolt hatásai nincsenek.

**4. Egészségügyi következmények**

A rendeletnek egészségügyi következményei nincsenek.

**5. Adminisztratív terheket befolyásoló hatások**

A rendelet a jegyzőnek feladatként írja elő a közterület-elnevezésre irányuló, a jogszabályoknak megfelelő, még meg nem valósult közterületnév-javaslatokról szóló nyilvántartás vezetését, ez azonban elhanyagolható terhet jelent, így a rendelet az adminisztratív terheket érdemben nem befolyásolja.

**6. A jogszabály megalkotásának szükségessége, a jogalkotás elmaradásának várható következményei**

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 143. § (3) bekezdésében felhatalmazást kaptak a települési önkormányzatok, hogy rendeletben állapítsák meg a közterületek elnevezésének, valamint az elnevezésük megváltoztatására irányuló kezdeményezés és a házszám-megállapítás szabályait. Az Mötv. 51. § (5) bekezdésében is rögzíti, hogy közterület elnevezésének rendjét a települési önkormányzat rendeletben állapítja meg.

Szombathely Megyei Jogú Város Önkormányzatának Közgyűlése 2007-ben megalkotta a házszámozás rendjéről szóló 15/2007. (V.31.) önkormányzati rendeletét (a továbbiakban: Házszám r.), azonban a közterületek elnevezése rendjének, valamint az elnevezésük megváltoztatására irányuló kezdeményezés szabályainak önkormányzati rendeletben történő megalkotására ez idáig még nem került sor. A jogalkotásról szóló 2010. évi CXXX. törvény (a továbbiakban: Jat.) 5. § (8) bekezdése alapján ugyanakkor a felhatalmazás jogosultja a jogszabályt köteles megalkotni, kivéve, ha a felhatalmazást adó jogszabályból kifejezetten más következik.

Fentiek alapján szükségessé vált az Mötv.-felhatalmazás alapján új, teljes körű önkormányzati rendelet egységes szerkezetben történő megalkotása.

A jogalkotás elmaradása esetén az önkormányzat nem tenne eleget jogalkotási kötelezettségének.

**7. A jogszabály alkalmazásához szükséges személyi, szervezeti, tárgyi és pénzügyi feltételek**

A rendelet alkalmazásához szükséges személyi, szervezeti, tárgyi és pénzügyi feltételek rendelkezésre állnak.

**Az előzetes hatásvizsgálat eredményének mérlegelése alapján a rendelet megalkotása a szabályozási cél eléréséhez feltétlenül szükséges.**